Abhasian sijainti kartalla vaaleanpunaisena.
**Abhasian sosialistinen neuvostotasavalta** (ven. Социалистическая Советская Республика Абхазия, *Sotsialistitšeskaja Sovetskaja Respublika Abhasija*) oli lyhytaikainen neuvostotasavalta Abhasian alueella 31. maaliskuuta 1921 – 19. helmikuuta 1931. Se ei ollut varsinainen Neuvostoliiton osatasavalta, vaan sillä oli erikoinen "sopimustasavallan" asema Georgian sosialistisessa neuvostotasavallassa, jonka kautta se kuului Transkaukasian sosialistiseen federatiiviseen neuvostotasavaltaan (12. maaliskuuta 1922 lähtien; Transkaukasian SFNT vuorostaan kuului Neuvostoliittoon 30. joulukuuta 1922 lähtien). Abhasian SNT lakkautettiin vuonna 1931 ja muutettiin Abhasian autonomiseksi sosialistiseksi neuvostotasavallaksi, joka kuului Georgian SNT:hen.

Synty
-----

Abhasia oli aiemmin ollut Georgian demokraattisen tasavallan autonominen provinssi. Se joutui neuvostojoukkojen hallintaan, kun Neuvosto-Venäjän puna-armeija hyökkäsi Georgiaan helmi–maaliskuussa vuonna 1921. 4. maaliskuuta 1921 puna-armeija otti yhdessä paikallisten vallankumoustaistelijoiden kanssa haltuunsa Abhasian pääkaupungin Suhumin, jonne perustettiin väliaikainen neuvostohallinto, Abhasian vallankumouskomitea (*revkom*). 31. maaliskuuta 1921 Abhasian SNT julistettiin perustetuksi erityisessä konferenssissa, johon osallistuivat Sergo Ordžonikidze, Šalva Eliava, Efrem Ešba ja Nestor Lakoba, mutta kysymys tasavallan suhteista Georgiaan ja Venäjään jätettiin avoimeksi. 21. toukokuuta 1921 Georgian revkom toivotti tervetulleeksi uuden "itsenäisen Abhasian sosialistisen neuvostotasavallan" ja sanoi, että suhteiden laadusta pitäisi sopia tasavaltojen ensimmäisissä omissa työväen kongresseissa.

Status
------

Lopulta 16. joulukuuta 1921 Abhasia solmi erityisen liittosopimuksen, jossa se luovutti osan päätösvallastaan Georgian SNT:lle. Sopimuksessa määriteltiin Abhasian asema "sopimustasavaltana" (*dogovornaja respublika*) ja siinä perustettiin sotilaallinen, poliittinen ja taloudellinen liitto kahden neuvostotasavallan välille. Abhasian SNT oli sen perusteella osittain alisteinen Georgian SNT:lle. Niinpä Abhasia liittyi Georgian SNT:n kautta Transkaukasian sosialistiseen federatiiviseen neuvostotasavaltaan 12. maaliskuuta 1922 ja Neuvostoliittoon 30. joulukuuta 1922.

Abhasian epäselvä asema "sopimustasavaltana" kirjoitettiin tasavallan perustuslakiin 1. huhtikuuta 1925. Sen mukaan "Abhasian SNT, yhdistyttyään Georgian SNT:hen erikoisen liittosopimuksen perusteella" oli sen kautta osa Transkaukasian SFNT:tä ja Neuvostoliittoa. Vuoden 1924 Neuvostoliiton perustuslaki kuitenkin viittasi Abhasiaan autonomisena tasavaltana.

19. helmikuuta 1931 Abhasia alennettiin Josif Stalinin käskystä autonomiseksi sosialistiseksi neuvostotasavallaksi, joka kuului Georgian SNT:hen. Ilmeisesti Stalin halusi rangaista Abhasian kommunistijohtoa ja Nestor Lakobaa, sillä he eivät olleet onnistuneet kukistamaan talonpoikien vastarintaa maatalouden kollektivisointia kohtaan.

Lähteet
-------

1. ↑  Abhasian perustuslaki 1921
2. ↑  Cornell, Svante E.: *Small Nations and Great Powers: A Study of Ethnopolitical Conflict in the Caucasus*, s. 149. Routledge, 2001. ISBN 0700711627.
3. ↑  Declaration of the Revolutionary Committee of the Soviet Socialist Republic of Georgia on Independence of the Soviet Socialist Republic of Abkhazia  21. toukokuuta 1921. Regionalism Research Center.  Arkistoitu 23.5.2011. Viitattu 10.9.2008.
4. ↑  Bell, Imogen: *Eastern Europe, Russia and Central Asia*, s. 176. Taylor & Francis, 2002. ISBN 1857431375.
5. ↑  Jones, Stephen F.: The Establishment of Soviet Power in Transcaucasia: The Case of Georgia 1921-1928.  *Soviet Studies*, 1988, 40. vsk, nro 4, s. 616–639.
6. ↑  Constitution of the Soviet Socialist Republic of Abkhazia  1. huhtikuuta 1925. Regionalism Research Center.  Arkistoitu 30.10.2012. Viitattu 10.9.2008.
7. ↑  Конституция СССР (1924) первоначальная редакция Wikisource.   Englanninkielinen käännös (Arkistoitu – Internet Archive).
8. ↑  Lang, David Marshall: *A Modern History of Georgia*, s. 256. London: Weidenfeld and Nicolson, 1962.

Aiheesta muualla
----------------

* Kuvia tai muita tiedostoja aiheesta **Abhasian sosialistinen neuvostotasavalta** Wikimedia Commonsissa